ཕྱི་ལོ་༢༠༠༢ཟླ་༩དང་།ཕྱི་ལོ་༢༠༠༣ཟླ་༥།༦བཅས་སོ་སོར་ངོས་ཀྱི་ངོ་ཚབ་རྒྱ་ནག་ཏུ་སྔ་རྗེས་ཐེངས་གཉིས་བསྐྱོད་དེ་ཕྱོགས་གཉིས་བར་ཐད་ཀའི་འབྲེལ་བ་བསྐྱར་དུ་མཐུད་པ་འདི་ནི་བཟང་ཕྱོགས་ཀྱི་འགྱུར་བ་ཆེན་པོ་དགའ་བསུ་ཞུ་འོས་པ་ཞིག་ཡིན་པར་མ་ཟད།དེ་ཡང་ཅང་ཙེ་མིན་གྱིས་སྲིད་འཛིན་གྱི་ཐུགས་འགན་བཞེས་བཞིན་པའི་སྐབས་སུ་འགོ་འཛུགས་བྱས་པ་ཞིག་ཡིན།བོད་ཀྱི་གནད་དོན་འདི་གཞི་རྩའི་ཐོག་རྙོག་འཛིངས་ཆེ་ལ།བོད་རྒྱ་མི་མང་གཉིས་ཀར་ཛ་དྲག་གི་རང་བཞིན་ལྡན་པའི་གལ་ཆེའི་གནད་དོན་ཞིག་ཡིན་པས།དཀའ་རྙོག་གི་གནད་དོན་འདི་དག་མཐའ་མའི་ཐག་གཅོད་མ་བྱུང་གི་བར་ཕྱོགས་ཕན་ཚུན་གཉིས་ཀས་དེའི་ཐད་བསམ་གཞིགས་གཟབ་ནན་དང་།དོན་དམ་གྱི་ཞིབ་བསྡུར་བྱ་རྒྱུ་ནི་དགོས་གལ་ཆེན་པོ་ཡིན།ད་ཡོད་ཀྱི་འབྲེལ་བ་བརྒྱུད་ནས་འབྲས་བུ་བཟང་པོ་ཞིག་མངོན་གྱུར་མ་བྱུང་གི་བར་དུས་ཚོད་འགོར་སྲིད་པར་བརྟེན་ངང་རྒྱུད་རིང་པོ་དང་།བློ་སེམས་བརྟན་པོས་མདུན་བསྐྱོད་ཡོང་ཐབས་བྱེད་དགོས།ལྷག་པར་ངོས་ནས་ད་ཡོད་ཕྱོགས་གཉིས་ཀྱི་འབྲེལ་བ་འདི་མུ་མཐུད་གནས་ཐབས་བྱ་རྒྱུ་ནི་གལ་འགངས་ཆེ་ཤོས་ཤིག་ལ་ངོས་འཛིན་བྱེད་པ་དང་ཆབས་ཅིགཕན་ཚུན་ཡང་ཡང་ངོ་འཕྲད་དང་།དོན་ཕན་ལྡན་པའི་གོ་བསྡུར་བྱས་པའི་ཐོག་ནས་འབྲེལ་བ་གོང་འཕེལ་དང་།ཇེ་ཟབ་ཏུ་གཏོང་དགོས་པའི་ངོས་འཛིན་བྱེད་ཀྱི་ཡོད།དེ་ནི་ད་ལྟ་ང་ཚོ་ཕན་ཚུན་བར་ཡིད་ཆེས་དང་།གོ་དོན་ལེགས་རྟོགས་མེད་པའི་གནས་ཚུལ་ཡོད་པ་རྣམས་ཡོངས་སུ་བསལ་ཏེ་ཡིད་ཆེས་བློས་འགེལ་དང་།གདེང་སྤོབས་ཡོང་བར་བྱེད་པའི་ཐབས་ལམ་གཅིག་པུ་དེ་ཡིན།